Өмүрзак уулу Мажит
Өмүрзак уулу Мажит (1904-1981) Ат жабдыктарынын чебери. Кемин районундагы Кара-Ой айылында төрөлгөн.
 
Атасы да, чоң атасы Эркинбай да чоң усталар болгон. Мажит он үч жашынан чеберчиликти колго ала баштаган. Колхоз кыймылына жан дили менен катышып, ортолук устакана уюштурган. Өзү кара уста аталган. Улуу Ата Мекендик согушка катышкан. Колхоз башкармасынын төрагасынын орун басары, ферма башчысы болуп иштеген. Кийинчерээк устачылыкты биротоло кесип туткан. Анын көмүркөйүндөгү аспап куралдарынын арбыны чоң аталарынан бери сакталып, колдонулууда. Мажиттин ээр чабышы башка усталардан айырмаланат. Ал адегенде жапайы талды кыйып, үч жылга кол тийгизбей кургатат. Тал мүйүздөй болуп катат. Ага тарамышты кошуп ширетет да, аларды жыгач желими менен бириктирет. Ал арыктап өлгөн койдун этин, талпакты, бугунун, эликтин мүйүзүн казанга аралаштыра абдан кайнатып, андан илээшме желим чыгарат. Мажит жалаң жыгачтын чамындыларынан желимдеп жасаган ээринин араларына атайын кооздук үчүн мүйүз, сөөк, акак таш коёт. Мындай ыкма чанда гана усталарга таандык. Анын куранды ээри тарамыш, желим аркылуу арчындалып, урунууда ийрейбейт, өзүнүн баштапкы түрүн дайыма сактайт. Уста кыргыздын «ак каңкы» деген ээрин да куранды кылып жасайт. Анын кашын, каптыргасын, чарасын түрдүүчө кооздойт. Ат жабдыктарынын бөлүктөрүн уста кайыкчылык аркылуу жүзөгө ашырат. Жүгөндүн, көмөлдүрүктүн, басмайылдын, куюшкандын шөкөттөрүн жезден сомдойт. Элдик өрүмчүлүк өнөрүнө байбичеси Зарылкандын да зор салымы бар. Алар камчы өрүмү үчүн тайдын терисин колдонгон. Абалы тайдын терисин жыдытып, челдүү эти менен жүнүн алат да, аны керип таштайт. Калдайып катып калганда суу бүркүп туруп, тилет.
 
Катышкан көргөзмөлөрү, кароо-сынактары жана алган сыйлыктары 1967-ж. Улуу Октябрь Социалисттик революциясынын 60 жылдыгына карата «Элдик чеберлердин республикалык кароо-сынагы». Ат жабдыктары үчүн Кыргыз ССР Маданият министрлигинин Ардак грамотасы; 1976-ж. «Элдик чеберлердин республикалык кароо-сынагы». Кайык ат жабдыктары үчүн Кыргыз ССР Жергиликтүү өнөр жай министрлигинин Ардак грамотасы; 1978-ж. Фрунзе шаарынын 100 жылдыгына карата «Элдик чеберлердин республикалык кароо-сынагы». Ат жабдыктары үчүн Кыргыз ССР Жергиликтүү өнөр жай министрлигинин Ардак грамотасы.

Колдонулган адабияттар
Акматалиев A. Кыргыздын уз-усталары: Антология/Башкы ред. А. Карыпкулов; сүрөтчүлөрү Д. Чочунбаева, Г. В. Половникова. — Б.: КЭнин Башкы редакциясы, 1997, — 240 б.
ISBN 5-89750-080-0
Инсандар